**Skvelý študijno-poznávací pobyt v Španielsku, Málaga**

Nie nadarmo sa hovorí, že život je najlepšia škola. O tom sme sa presvedčili i my, 14 druháčok a 2 tretiačky z humenskej Obchodnej akadémie. Pod vedením našich profesoriek p. Firdovej a p. Taňkošovej sme sa 12. mája večer rozlúčili s blízkymi a vybrali sa do sveta.

Našou cieľovou destináciou bol juh Španielska - mesto Málaga. Toto historické mesto si nás získalo hneď po prílete. Rozdelené do skupín sme sa postupne presťahovali k našim dočasným rodinám, u ktorých sme boli ubytované. Vďaka nim sme sa cítili takmer ako doma.

Nasledujúce tri dni nás čakala jazyková škola, kde sme sa rôznymi pútavými aktivitami zdokonaľovali v španielčine. Každý deň po škole nás čakal zaujímavý program. V prvý deň sme navštívili centrum mesta, prešli sa uličkami plnými suvenírov a spoznávali miestny život. Druhý deň sme navštívili starobylú pevnosť Alcazaba a hrad Gibralfaro. Síce nebolo ľahké vyjsť až na vrchol, no za ten výhľad to stálo! Posledné poobedie sme strávili na pláži, kde nás čakal oddych a aj rôzne aktivity zamerané na komunikáciu v španielčine. Až táto skúsenosť bola pre nás ozajstná skúška. Nie je to také jednoduché ako sa zdá. Osloviť domácich, rozprávať s nimi a požiadať ich o pomoc pri plnení úloh je úplne iné, ako je rozprávať sa po španielsky v škole.

Opálené, plné zážitkov a unavené po dlhej ceste sme sa v piatok 17. mája 2019 vrátili domov, do Humenného.  Už teraz prehovárame naše profesorky na ďalší zaujímavý výlet. Veríme, že sa nám ho podarí rovnako úspešne zrealizovať.

Diana Gombitová, III. A